|  |  |
| --- | --- |
| Nimekirja alusel | 22.05.2025 nr 5-1/2/2024-18 |

**Laagri alevik Padula ja Metsa-Padula katastriüksuste ja lähiala detailplaneeringu esitamine kooskõlastamiseks**

Esitame Teile Planeerimisseaduse §133 lõike 1 alusel kooskõlastamiseks Laagri alevik Padula ja Metsa-Padula katastriüksuste ja lähiala detailplaneeringu (koostaja RAAM Arhitektid AI OÜ, töö nr 22PAD), mille Saue Vallavalitsus algatas 06.03.2024 aasta korraldusega nr 175. Padula ja Metsa-Padula katastriüksused asuvad Laagri alevikus, Saue vallas. Planeeritud ala piirneb põhjast Saue tee L2 ja Saue tee L3-ga. Idast külgneb Topi liiklussõlme vahelise maa-ala detailplaneeringuga ning Vääna jõega. Ülejäänud osas piirneb planeeritud ala rohevõrgustikku jääva alaga, mis on Saue valla üldplaneeringu alusel haljasala ja parkmetsamaa juhtotstarbega ala, mis on mõeldud avalikuks kasutamiseks ja vaba aja veetmiseks. Sellega on detailplaneeringus ka arvestatud. Padula ja Metsa-Padula katastriüksuste vahele jääb Vana-Padula (72703:001:2110) maaüksus, mis on hoonestatud ning mille maakasutuse juhtotstarve on elamumaa. Planeeritud ala lähedusse jääb Keila-Tallinn raudtee ja Tallinn-Pärnu-Ikla põhimaantee. Planeeritava maa-ala suurus on ca 17,7 ha.

Detailplaneeringu koostamise eesmärgiks on korterelamukvartali rajamine. Ehitusõigus määratakse kokku kaheksale planeeritavale korterelamu krundile, kahele äri- ja/või ühiskondlike ehitiste krundile, millest üks krunt jääb perspektiivse lasteaia ehitamiseks ning üks tootmismaa krunt planeeritakse tehnorajatiste tarbeks. Kaks üldkasutatava maa katastriüksust reserveeritakse perspektiivse Tallinna ringraudtee tarbeks ning viis katastriüksust jäävad mänguväljakute, spordiplatsi, kelgumäe ning puhke- ja virgestusala tarbeks. Lisaks sellele moodustatakse uued tänavamaad.

Padula katastriüksusele jääb geodeetiline märk (reg nr 42387), mille ümber on 3 meetrine kaitsevöönd. Lisaks asub Padula katastriüksusel elektrimaakaabelliin (216594658), mille kaitsevöönd on 1 meeter. Metsa-Padula katastriüksuse põhjaosa läbib Padula kraav (VEE1095400) kalda veekaitsevööndiga 1 meeter. Veel läbib mõlemat katastriüksust idapoolt Vääna jõgi (VEE1094500), mille kalda veekaitsevöönd on 10 meetrit, ehituskeeluvöönd 50 meetrit ning piiranguvöönd 100 meetrit. Maa-ala on hoonestamata. Kaitstavaid loodusobjekte planeeritud alal ei leidu. Detailplaneeringuala asub Tallinna ümbersõiduraudtee põhimõttelise koridori edelaservas, vastavalt Harju maakonnaplaneeringule 2030+. Tallinna ümbersõiduraudtee perspektiivne põhimõtteline raudteekoridor on Harju maakonnaplaneeringu 2030+ kaardil näidatud ca 500 m, kuid täpne ruumivajadus ei ole tulenevalt planeeringu üldistusastmest teada. Detailplaneeringus on arvestatud perspektiivse raudtee sanitaarkaitsevööndi laiusega 120 m (60 m + 60 m).

Edastame RAAM Arhitektid AI OÜ koostatud detailplaneeringu materjalid kooskõlastamiseks.

Palume arvestada, et vastavalt Planeerimisseaduse § 133 lõikele 2 loetakse detailplaneering vaikimisi kooskõlastatuks kui kooskõlastaja ei ole 30 päeva jooksul detailplaneeringu saamisest arvates kooskõlastamisest keeldunud, ega ole taotlenud tähtaja pikendamist. Vastavalt planeerimisseaduse § 133 lõikele 3 loetakse detailplaneering kooskõlastatuks, kui kooskõlastamisel ei viidata vastuolule õigusaktiga või üldplaneeringuga.

Lugupidamisega

(allkirjastatud digitaalselt)

Aive Mikk

planeeringute spetsialist

Lisa: Detailplaneeringu materjalid

Aive Mikk

+372 5270 869 aive.mikk@sauevald.ee